Sügis on saabunud juba enne kalendris märgitud kuupäeva ja pori on kõikjal. See on ebameeldiv nii inimestele kui loomadele. Ainsad, kes end sellest häirida ei lase ja  paistavad porivanne nautivat, on veelinnud. Seda ei saa küll väita, et nad seejuures kenad välja näevad, kuid oluline on, et see neile meeldib. Muidugi peab ka neil olema võimalus soovi korral varju minna ja kuival pinnal aega veeta. Mida rohkem pori on väljas, seda rohkem jääb seda ka jalgade külge ja kantakse seeläbi lautadesse ja varjualustesse. Seetõttu kulub allapanu ka väga palju ja seda tuleb pidevalt juurde panna. Lammaste ja kitsede, eriti esimeste puhul ei ole probleemiks mitte porised karjamaad,  kuna need on veel üsna rohelised ja sinna vett ei kogune. Nende puhul on probleemiks pidevalt allalangevad vihmapiisad, mistõttu vill on väga märg ja seeläbi märgub ruttu ka allapanu. Kuigipalju on nad päeva jooksul ka vihmavarjus, kuid kui päev otsa kallab, tuleb kõht täita ikka vihmaga. Lambaid ei paista see eriti häirivat, kuid kitsedele ei meeldi märg ilm absoluutselt. Nii kui sadama hakkab, on nad varjus, ja seetõttu tahavad õhtuti laudas rohkem kuiva heina süüa.